六月二十八日，以册谥：「仁孝皇后」，颁诏天下。诏曰：『国家化理，肇起宫闱，阴教敷宣，实资壸德。自古贤后，咸有徽称，昭垂奕世，诚历代之鉅典也。皇后赫舍里氏，温惠性成，柔嘉天亶，发祥世胄，正位中宫，佐朕奉事太皇太后、皇太后克诚克孝；统理内治维敬维勤节俭居身；宽仁逮下，徽音茂着，懿范彰闻。兹于康熙十三年五月初三日崩逝，惓淑仪之备美，宜显号以褒扬；爰敕所司，详稽典礼，祗告太庙。六月二十七日，册谥为仁孝皇后礼成。于戏。翟祎在御，难忘十载之芳型；琬琰增辉，永播千秋之令誉』。颁示天下，咸使闻知。